#### KISKŐRÖS VÁROS POLGÁRMESTERE

#### ELŐTERJESZTÉS

( a Képviselő-testület 2019. augusztus 27-i rendkívüli ülésére)

## TÁRGY: KIRÁLY FERENCNÉ LAKÁSBÉRLETI JOGVISZONYÁNAK MEGHOSSZABBÍTÁSA

Kiskőrös Város Képviselő-testülete Egészségügyi és Szociálpolitikai Bizottságának 74/2017. számú határozata alapján bérbe adta az Önkormányzat tulajdonában lévő, Kiskőrös belterület 2646/4/A/13 helyrajzi számon nyilvántartott, természetben 6200 Kiskőrös, Árpád utca 3. szám IV. emelet 13. ajtószám alatti, 56 m2 alapterületű, 2 szoba, 1 konyha, 1 fürdőszoba, 1 éléskamra, 1 előszoba, 1 tároló helyiségekből álló, komfortos lakást Király Ferencné részére, 2017. szeptember 01. napjától 2019. augusztus 31. napjáig 2 éves időtartamra.

Király Ferencné 2019. augusztus 09. napján kérelmet nyújtott be Kiskőrös Város Önkormányzata Képviselő-testületének címezve a lakásbérleti jogviszonyának meghosszabbítása érdekében, tekintettel arra, hogy önerőből nem tudja lakhatását másként megoldani. Anyagi helyzete nem teszi lehetővé saját tulajdonú lakás vásárlását, valamint piaci alapú albérlet fizetését, fenntartását.

Király Ferencné unokájával él közös háztartásban.

A család havi jövedelme a kérelmező nyugellátása összegéből áll.

A család az önkormányzati bérlakást tisztán, rendben tartja, gondoskodnak a lakás rendszeres karbantartásáról.

Az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 4. § (3) bekezdése alapján a - szociális helyzet alapján történő bérbeadás feltételeinek fennállása esetén - Képviselő-testület a lakásbérleti jogviszonyt - különösen indokolt esetben, a Képviselő-testület Egészségügyi és Szociálpolitikai Bizottságának javaslatára - legfeljebb öt alkalommal, alkalmanként legfeljebb 2 éves időtartamra meghosszabbíthatja, amennyiben a bérlőnek nincs lakbér- és közüzemi díj hátraléka, továbbá a lakásbérleti szerződésben vállalt valamennyi kötelezettségét szerződésszerűen, késedelem nélkül teljesítette.

A kérelmező által becsatolt igazolások alapján a lakbért rendszeresen fizeti, lakbér tartozása nincsen, valamint a kérelmezőnek közüzemi díj - víz, szemétdíj és áramdíj - hátraléka sem áll fenn.

Figyelemmel arra, hogy Király Ferencné a lakásproblémáját önhibáján kívül nem tudja megoldani, valamint a Kiskőrös Város Képviselő-testülete Egészségügyi és Szociálpolitikai Bizottságának 50/2019. számú határozata értelmében javaslom a mellékelt lakásbérleti szerződés szerint a lakásbérleti jogviszony 2 évvel történő meghosszabbítását.

**Kiskőrös, 2019. augusztus 22.**

**Domonyi László sk.**

**polgármester**

**HATÁROZAT-TERVEZET**

A Képviselő-testület

1. egyetért azzal, hogy az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 4. § (3) bekezdése alapján az Önkormányzat vagyonát képező, Kiskőrös belterület 2646/4/A/13 helyrajzi számon nyilvántartott, természetben 6200 Kiskőrös, Árpád utca 3. szám IV. emelet 13. ajtószám alatti, 56 m2 alapterületű, 2 szoba, 1 konyha, 1 fürdőszoba, 1 éléskamra, 1 előszoba, 1 tároló helyiségekből álló, komfortos lakásra vonatkozóan a bérleti jogviszony Király Ferencné 6200 Kiskőrös, Árpád utca 3. szám IV. emelet 13. ajtószám alatti lakos részére, 2 éves időtartamra meghosszabbításra kerüljön.
2. kezdeményezi a lakásbérleti szerződés közös megegyezéssel történő módosítását és a határozat-tervezetben foglaltak szerinti tartalommal történő megkötését, majd azt követően annak közjegyzői okiratba foglalását.
3. felhatalmazza a polgármestert a határozat-tervezet mellékletét képező módosításokkal egységes szerkezetbe foglalt lakásbérleti szerződés aláírására.

**Felelős:** polgármester

**Határidő:** azonnal